ועדת הכלכלה, כנסת 17, פרוטוקול מספר 335, 2007-08-06 13:30

גלעד ארדן: אני פותח את ישיבת ועדת הכלכל כאשר הנושא שעל סדר היום הוא שביתת הבוחנים של מבחני הנהיגה העיוניים.

גלעד ארדן: לפני שאתן את רשות הדיבור לבוחנים, הייתי רוצה שמשרד התחבורה יתאר מה המצב מבחינת המדינה.

גלעד ארדן: כלומר, גם לפרוס בקצרה, כי קיימנו כבר דיון בנושא, מה היו השיקולים להעביר לזכיינים פרטיים את נושא מבחני התיאוריה, איפה זה עומד כרגע מבחינתכם, ולאחר מכן נשמע את הטענות של ועד הבוחנים.

עוזי יצחקי: קוראים לזה הפרטה, מקור חוץ, אבל צריך לזכור שמדובר בפרויקט של מחשוב מבחני התיאוריה ולצד זה באמת העברה לטיפול של גורמים חיצוניים, אבל לב לבו של המהלך הוא מחשוב המבחנים.

עוזי יצחקי: אני כבר רוצה לומר שכאשר נכנסתי לתפקיד לפני שנתיים, לא המצאתי את הגלגל.

עוזי יצחקי: החלטות הממשלה מאז שנת 1986 ועד לפני כשנתיים, סדרה של חמש החלטות ממשלה שיש לי אותן כאן כלשונן, דיברו והחליטו ממשלות ישראל לדורותיהן להפריט את המבחנים העיוניים ובאמצעות זה גם למחשב אותן כי כבר אז התחילו הצרות של זיופים ידניים וכולי.

עוזי יצחקי: ברגע שנכנסתי לתפקיד, אני רק יישמתי את זה.

גלעד ארדן: למחשב, גם המדינה יכולה לעשות.

גלעד ארדן: היא לא חייבת למחשב את זה דרך גורמים חיצוניים.

עוזי יצחקי: השיקולים שהנחו אותנו ליישם את אותן החלטות ממשלה היו לגבי המצב הקיים.

עוזי יצחקי: מבחינת המצב הקיים, ממש בקצרה, מדובר ברמת שירות נמוכה ובזמנים מוגבלים.

גלעד ארדן: מה זה זמנים מוגבלים?

עוזי יצחקי: בדרך כלל זה משעה 7:00 בבוקר עד 10:00 לפני הצהרים, או לפעמים עד 11:00, ואז הבוחנים נדרשים לבצע את המבחנים המעשיים.

עוזי יצחקי: זמני המתנה ארוכים יחסית, יכול גם להגיע תלמיד צעיר שהתכונן ודגר על המבחן וגם לא להיכנס למבחן באותו יום, ולצערנו הרב – זה גם חלק מהעניין שלנו – המתקנים הם ברמה ירודה כתוצאה ממה שיכולה המדינה להעניק.

קריאה: תשפץ אותם.

עוזי יצחקי: לצערנו הרב, כתוצאה מהמבחן הידני, נוכחנו בשנים האחרונות לסוגיות קשות מאוד של זיופים, טוהר מידות, המבחן הוא מבחן ידני ואפשר להכין אותו לפני, מבחן שמועתק על ידי שבלונה, אנחנו מוצאים השכם והערב שימוש באמצעים טכנולוגיים לזיוף, שיטות טכנולוגיות חדשות, טלפונים סלולריים, מיקרופונים וכולי.

עוזי יצחקי: זה יוצר בעיות כאלה ואחרות עם העובדים שאין זה המקום לפרטן, אבל מבחינתנו גם זה בעייתי.

גלעד ארדן: אולי זה כן המקום לפרט?

גלעד ארדן: אני לא מבין מה זה אין המקום לפרט.

גלעד ארדן: מה זה בעיות עם העובדים?

עוזי יצחקי: במצב כזה של זיופים וטוהר מידות, מתחילים לשאול איך זה קרה ולמה זה קרה.

גלעד ארדן: מה היה אחוז המעבר בבחינות עד כה?

עוזי יצחקי: 49 אחוזים.

גלעד ארדן: וזה אחרי כל הזיופים?

גלעד ארדן: כמה עוברים בלי הזיופים?

עוזי יצחקי: הגענו למסקנה ביחד עם משרד האוצר, אחרי בדיקות כלכליות שעוד מעט אומר עליהן כמה מלים, איך הן נעשו בנקודות זמן מסוימות לאורך התהליך, גם לעניין של עלויות אחזקת מבנים.

גלעד ארדן: כמה מקומות בארץ היו עושים מבחנים?

עוזי יצחקי: עשרות מקומות כאשר חלקם פתוחים יום בשבוע.

קריאה: 37 מקומות.

עוזי יצחקי: חלקם פתוחים יום בחודש, תלוי במקום, ויש כאלה שגם פתוחים 5 ימים בשבוע.

עוזי יצחקי: עלויות אחזקה של ארנונה, חשמל, מים, חניה, אבטחה ודברים כאלה ואחרים, עלויות כבדות מאוד בתקציב משרד התחבורה שגם כך מקוצץ בקיצוצים רוחביים כאלה ואחרים.

קריאה: מה העלות?

עוזי יצחקי: בין 5 ל-6 מיליון שקלים עלויות ישירות.

עוזי יצחקי: יש גם עלויות עקיפות של טיפול בתוך המשרד.

גלעד ארדן: הוצאות על המבחנים העיוניים?

עוזי יצחקי: כן, על כל המבנים.

גלעד ארדן: זה בלי המשכורות.

עוזי יצחקי: בלי המשכורות.

עוזי יצחקי: הדבר החשוב ביותר של בזבוז יקר בכספי מדינה הוא שימוש בבוחני הנהיגה המקצועיים שמיועדים לבצע טסטים, מבחנים מעשיים, ואנחנו משתמשים בהם כבוחנים ויותר נכון כמשגיחים לטובת המבחנים העיוניים.

עוזי יצחקי: זה בזבוז גדול מאוד.

עוזי יצחקי: בוחן הוא בוחן, זמן בוחן הוא זמן יקר, עלות בוחן היא עלות יקרה למדינה, מדובר בעובדים מקצועיים, מסורים וחרוצים שאנחנו רוצים לייעד אותם ל טובת מבחנים מעשיים.

גלעד ארדן: זאת אומרת, ההפרטה תאפשר לכם לקחת את אותם אלו שהיו מעורבים במבחנים התיאורטיים ובאותן שעות הם יערכו מבחנים מעשיים?

עוזי יצחקי: אני אגיע לזה.

עוזי יצחקי: היום יש לנו חוסר בכ-60 אלף מבחנים מעשיים, תלמידים ממתינים מעל הזמן הסביר, חודשיים וחודשיים וחצי לטסט, והפניית אותם בוחנים לטסטים תסגור לנו את הפער הזה.

עוזי יצחקי: לגבי הבדיקות הכלכליות.

עוזי יצחקי: אנחנו ביצענו שלוש בדיקות כלכליות.

עוזי יצחקי: ברגע שביצעתי את הרעיון באוקטובר 2004, נערכה בדיקה נוספת בינואר 2005 לגיבוש מתכונת המכרז, וברגע שהיה לי את המכרז מוכן, טרום היציאה למוכן, ערב היציאה למכרז, שבוע לפני היציאה למכרז או חודש לפני היציאה למכרז, במרץ 200, המכרז יצא באפריל 2006, ביצענו בדיקת כדאיות כלכלית כאשר גם לקחנו עלויות, כמה זה באמת יעלה, והגענו למסקנה, דרך הבדיקה הזאת – כמו שזה יצא גם בפועל – שזה יוזיל את העלויות לתלמידי הנהיגה.

עוזי יצחקי: אנחנו גם דאגנו לתאם עם העובדים.

עוזי יצחקי: תיאמנו עם העובדים, תיאמנו את היציאה למכרז עם העובדים.

עוזי יצחקי: נמצא כאן נציג עובדי אגף הרישוי.

עוזי יצחקי: יש לי פה מכתב של עוזר ברקוביץ זיכרונו לברכה שמודיע לי על התיאום עם העובדים וגם על ההסכמות.

עוזי יצחקי: הם קיבלו גם רמות ניידות, רמות רכב ומענק של אלף שקלים כל עובד.

עוזי יצחקי: כלומר, זה היה מהלך משרדי מתואם גם כלכלית, גם ארגונית והליך שקוף וגלוי.

עוזי יצחקי: יצאנו למכרז פומבי וההליך היה שקוף וגלוי.

עוזי יצחקי: במהלך המכרז, עוד לפני שבחרתי זכיינים, עוד לפני שפתחתי את המעטפות, הייתי כאן ב-29 במאי 2006 והצגתי את זה בפני ועדת הכלכלה.

עוזי יצחקי: זו אחת הישיבות הראשונות של ועדת הכלכלה בכנסת ה-17 בראשות חבר הכנסת כחלון.

עוזי יצחקי: קיבלתי גיבוי, קיבלתי תמיכה מלאה למהלך ויצאנו למהלך הזה.

עוזי יצחקי: בחרנו שלושה זכיינים.

עוזי יצחקי: לאחר בחירת הזכיינים, עם המחיר של 40 שקלים, הגעתי גם לוועדת הכספים והצגתי את זה בוועדה.

עוזי יצחקי: זכיתי גם לגיבוי ועדת הכספים ואישרו לנו את האגרה ויצאנו לדרך.

עוזי יצחקי: נכון להיום אני חוזר ואומר היה פה הליך מכרזי ואני לא מציע לאף אחד להטיל דופי בהליך המכרזי ובמי שנבחר כי אני חושב שנבחרו זכיינים ראויים.

עוזי יצחקי: נבחרו שלושה מציעים – המכללה הארצית שתפעיל את הצפון, חברת מנפאואר שתפעיל באזור ירושלים והדרום, וחברת טלדור באזור תל-אביב והמרכז.

עוזי יצחקי: התחלנו בפיילוט.

עוזי יצחקי: משרד התחבורה חתם עם הזכיינים בחודש יוני והוא מעניק להם שלושה חודשי היערכות.

עוזי יצחקי: הזכיינים אמורים להתחיל בתחילת אוקטובר את מתכונת המבחנים.

עוזי יצחקי: התחלנו פיילוט במשרד הרישוי בחולון ואנחנו לוקחים מועמדים למבחן תיאוריה, הם נכנסים, עושים את המבחן הממוחשב ויש לזה הצלחה אדירה ומשובים יוצאים מן הכלל.

עוזי יצחקי: חלק מהאנשים שנמצאים כאן ראו את אותם נבחנים.

עוזי יצחקי: אנחנו לא לוקחים רק חבר'ה צעירים אלא בכוונה אנחנו שולפים מהתור גם אנשים מבוגרים שידעו להתמודד עם מחשבים.

עוזי יצחקי: בשבוע הקרוב נתחיל פיילוט בשפה הערבית באזור באר-שבע כדי לראות איך אותה אוכלוסייה מתמודדת עם המחשב.

עוזי יצחקי: אני רוצה לציין שלא תהיה שום פגיעה בעובדים, לא בעובדים שלי, בפקידות שמקבלות את אותם תלמידים, לא תהיה פגיעה בבוחנים.

עוזי יצחקי: אני התחייבתי, כתבתי והודעתי וזאת הכוונה.

עוזי יצחקי: אנחנו לא נפטר שום בוחן אלא להפך, היום במצבת הבוחנים חסרים לי מעל 15 בוחני נהיגה.

גלעד ארדן: כמה בוחנים יש לכם היום?

עוזי יצחקי: היום יש לנו 135 בוחנים כאשר פעילים 128 בוחנים.

טלב אלסאנע: איך תתמודד עם הבחינות בעל-פה?

עוזי יצחקי: הבחינות בעל-פה נשארות במשרד הרישוי והן יבוצעו על ידי הבוחנים.

גלעד ארדן: מה זה הבחינות בעל-פה?

טלב אלסאנע: יש נבחנים שלא יודעים קרוא או כתוב.

עוזי יצחקי: דיסלקטים.

עוזי יצחקי: הם מקבלים אישור מיוחד והבחינות עבורם ימשיכו להיות מבוצעות על ידי הבוחנים.

עוזי יצחקי: אני חוזר ואומר, מדובר בעובדים רציניים, מסורים וחרוצים שאין לנו שום כוונה לפגוע בהם אלא להפך, לקדם אותם, להמשיך לעבוד בשיתוף פעולה ולהפנות אותם לטובת בוחני הנהיגה המעשית שחסרים לנו.

עוזי יצחקי: בסוף דבריי אני אציין שהפרויקט הזה הוא פרויקט מבורך, הוא פרויקט שייצר מאות מקומות עבודה למשק, וכבר אנחנו רואים את הזכיינים קולטים את אותם עובדים חדשים, כאשר אני לא פוגע בעובדים שלי אלא להפך, ואנחנו משפרים את השירות לציבור הן מבחינת זמני המתנה, הן מבחינת זמני המתנה לטסט וברמת השירות הציבורי.

ישעיהו אברהם: אני מודה לך על המחמאות שקיבלנו ממך.

ישעיהו אברהם: צהרים טובים לכולם.

ישעיהו אברהם: אני קצת נרגש, אני לא במעמד הזה כל יום, אבל אני אנסה לדבר בצורה מסודרת.

ישעיהו אברהם: אנחנו עומדים על שינוי קיצוני מאוד בנושא התיאוריה.

ישעיהו אברהם: אני בטוח אנשים שהחליטו על כך לא לקחו לתשומת לבם דברים רבים ואני אתחיל לתרגם לכם אותם.

ישעיהו אברהם: נכון שאמרו לנו פעם שבתחבולות תעשה לך מלחמה, אבל לא הבנתי למה המשרד צריך נגדנו לעשות תחבולות.

גלעד ארדן: גם לשיטתכם, מעבר לדאגה שלכם לבטיחות וכולי, לא תהיה השפעה בכלל על תנאי ההעסקה של הבוחנים גם בעקבות ההפרטה?

ישעיהו אברהם: להערכתי לא תהיה.

ישעיהו אברהם: אם תהיה, יכולה להיות בשוליים אם בסופו של תהליך כולם ילכו למבחן המעשי.

ישעיהו אברהם: אם לבחינות התיאוריה מקציבים למשל ולצורך הדוגמה חמישה בוחנים, יקציבו לה יותר כי יותר אנשים יופנו אליה.

ישעיהו אברהם: כלומר, הנושא של כאילו בוחנים יופנו היום מהתיאוריה למעשי, זה בשוליים.

גלעד ארדן: אני רוצה להוציא מהדיון את עניין תנאי ההעסקה שלכם.

גלעד ארדן: זה לא מה שעל הפרק אלא הוויכוח הוא מקצועי מה נכון לנהג הישראלי, לבטיחותו, לנוחות שלו, לתור שלו וכולי.

ישעיהו אברהם: אני אומר בצורה חד-משמעית שאך ורק זה הנושא ולא מעבר לזה.

ישעיהו אברהם: אני מדבר מהבטן.

ישעיהו אברהם: הציעו לנו לבוא לכאן עם עורכי דין, הציעו לנו לבוא עם יחצ"נים, אבל אמרנו שמהבטן זה הכי אמיתי.

גלעד ארדן: גם מהראש זה טוב.

ישעיהו אברהם: תמיד.

ישעיהו אברהם: למה אני קורא תחבולות.

ישעיהו אברהם: יושב נציג משרד התחבורה בוועדת הכלכלה ואומרת לו מנהלת הוועדה, גברת לאה ורון: "ממילא תצטרכו לבוא לוועדה עם תיקונים של חקיקת משנה או חוק על מנת ליישם את הרפורמה".

ישעיהו אברהם: עוזי יצחקי אומר: "אין צורך בשינוי חקיקה".

ישעיהו אברהם: וראו זה פלא, לא עובר זמן והוא מגיע לוועדת הכספים של הכנסת ופתאום מופיע שינוי חוק.

ישעיהו אברהם: למה שינוי חוק?

ישעיהו אברהם: הנה, אנחנו רואים פה שהמבקש הוא עוזי יצחקי שמתייחס לסעיף 1 אותו קראתי עכשיו ואומר: "אנחנו מבקשים היום לתקן את תקנות התעבורה בהיבט של הפרדת אגרות מבחני נהיגה וכיוצא בזה".

ישעיהו אברהם: לפני כן אין צורך בשינוי, אבל פתאום כן יש צורך בשינוי.

גלעד ארדן: מתי זה היה בוועדת הכספים?

ישעיהו אברהם: ביוני 2007.

גלעד ארדן: אתם לא ידעתם על הדיון הזה בוועדת הכספים?

ישעיהו אברהם: לא ידענו שום דבר.

ישעיהו אברהם: אחר כך הסתכלנו באינטרנט, ראינו והזדעזענו.

ישעיהו אברהם: לזה הייתי קורא ההיבט התחבולתי.

ישעיהו אברהם: אחר כך יש לנו את ההיבט הכלכלי.

ישעיהו אברהם: נזרקו פה מספרים, בישיבת הוועדה הקודמת דובר על הוצאות המדינה בסכום של 70 מיליון שקלים והיום אנחנו שומעים 5-6 מיליון שקלים.

ישעיהו אברהם: אנחנו מנסים קצת להפעיל את הראש.

ישעיהו אברהם: נציג משרד התחבורה טען שבחינות התיאוריה עולות לאוצר המדינה בין 50 ל-70 מיליון.

ישעיהו אברהם: ניסינו לעשות חשבון וראינו שאם נכפיל בסביבות ה-280 אלף בשנה כפול 116, זה נותן לנו 32 מיליון שקלים, תוציא את ההוצאות שהן בסביבות 2.5 מיליון שקלים של כל מה שקורה מסביב, ועדיין תגיע לכך שהמדינה מרוויחה מהסיפור הזה 30 מיליון שקלים.

ישעיהו אברהם: אני לא יודע מאיפה נלקחו המספרים האלה שלדעת הדוברים מהווים הוצאות.

ישעיהו אברהם: לפני כשנה הוציאו תוכנית מל"ן בכפר סבא, ושם הוציאו יותר מ-5 מיליון שקלים.

ישעיהו אברהם: פיזרתי כאן את החוברות לגבי התוכנית ואתם יכולים לראות שעל התוכנית הזאת אומרים שהיא כישלון.

ישעיהו אברהם: לשם יש משום מה תקציב אדיר למשרד להקציב.

אבי קרמר: מי כתב שזה כישלון?

אבי קרמר: זה לא נכון.

ישעיהו אברהם: יש כאן ציטוט מי כתב את זה וזה לא אני.

ישעיהו אברהם: כתב את זה מנהל המל"ן.

ישעיהו אברהם: לשם היו תקציבים.

ישעיהו אברהם: ללכת ולשים כמה מסכים במשרדים שלנו למחשוב, לזה אין תקציב.

גלעד ארדן: אתה נותן את הדוגמה כדי להראות שכאשר משרד התחבורה רוצה, הוא יודע למחשב גם בלי להפריט.

ישעיהו אברהם: כן.

אבי קרמר: הוא השאיל את זה ולקח בחזרה.

אבי קרמר: הוא הביא ארבעה מחשבים לצורך הפרויקט ועכשיו לקחו אותם.

אבי קרמר: המחשבים האלה עכשיו מפוזרים במשרדי הרישוי ולא מדובר בתקציב של 5 מיליון שקלים.

אבי קרמר: אני חבר הוועדה, כך שאני יודע את הנתונים.

אבי קרמר: כל הציוד, כולל הפלזמה, משרד התחבורה השאיל ולקח חזרה ומשתמש בזה הלאה.

ישעיהו אברהם: לגבי טוהר מידות.

ישעיהו אברהם: למדתי ממישהו שרצה להכניס את זה לכמה היבטים והוא יושב כאן היום ביושב-ראש ובזמנו ישב כחבר ועדה.

ישעיהו אברהם: אם ניקח את ההיבט של טוהר המידות, בוא נסתכל על העבר.

ישעיהו אברהם: באו והאשימו אותנו שהיו נציגים של הבוחנים, עשרה מקרים, שנחשדו.

ישעיהו אברהם: בדקנו אצל מבקר המדינה ונוכחנו שבעשר השנים האחרונות היה בסך הכול בוחן אחד שהוא נחשד ועדיין הוא בבית משפט ועדיין לא יודעים איך זה ייגמר.

גלעד ארדן: אני דוחה על הסף את הטענה הזאת כי אף אחד לא יכול להבטיח לי בין היזמים הפרטיים לא יהיו בעיות של טוהר מידות.

גלעד ארדן: אף אחד לא יכול לתת על זה ערבות בנקאית.

גלעד ארדן: אפשר לדבר על התור כי זה פרמטר שאפשר לבחון אותו.

ישעיהו אברהם: אם אנחנו הולכים לעבר הלא רחוק, אנחנו רואים את מכללת סכנין, ואני מצטער שאני צריך להזכיר אתכם כאן.

טלב אלסאנע: אתה מכפיש עכשיו.

ישעיהו אברהם: אני עוד לא מכפיש.

ישעיהו אברהם: למה אתה חושב שאני נגדך?

ישעיהו אברהם: אני נותן את מכללת סכנין כדוגמה.

ישעיהו אברהם: אם נראה מה שקרה בעבר, יש לנו תוצאות מה קרה כאשר הוציאו את זה החוצה.

ישעיהו אברהם: עוזי יצחקי טוען – תסתכלו בפרוטוקולים – שאנחנו טובים בפיקוח.

ישעיהו אברהם: לא ראיתי שאנחנו טובים בפיקוח, לא ראיתי במכון שאנחנו טובים בפיקוח, לא ראיתי במכללות.

ישעיהו אברהם: לפני שנתיים הוציאו החוצה את שיטת הניקוד בנושא נקודות החובה.

ישעיהו אברהם: אני מרצה במקומות האלה, אני לא רואה שזה גרם לאיזשהו שיפור אלא להפך.

ישעיהו אברהם: כשלא מצא חן בעיניהם התוצאות, ביקשו לתת גם את התשובות למבחנים כדי להראות תוצאות יפות.

ישעיהו אברהם: זה מה שהם עשו וזאת כל תוצאת המכרזים.

ישעיהו אברהם: אני לא רואה את הפיקוח שיש עליהם.

ישעיהו אברהם: היום, מחר ומחרתיים אותו הדבר יהיה בתיאוריה.

ישעיהו אברהם: לגבי השירות לאזרח.

גלעד ארדן: זה ההיבט הכי חשוב.

ישעיהו אברהם: בתוכנית ההפרטה מוצעות כעשרים נקודות כאשר אנחנו מבצעים את המבחנים, אנחנו בערך 37-38 נקודות.

ישעיהו אברהם: נכון שאחד יותר, אחד פחות.

ישעיהו אברהם: לפני שעוזי יצחקי אמר שיוציאו את הנושא הזה להפרטה, בא ועד הבוחנים והציע למשרד ללא תשלום, ללא שום דבר נוסף, שום תנאים נוספים, אנחנו מוכנים לעבוד כל יום משעה 7:00 עד שעה 7:00 בערב כל יום ללא שום בקשות נוספות, מוכנים לסגור את כל התורים, מוכנים לעבוד בימי שישי, מוכנים לעבוד בערבי חג.

ישעיהו אברהם: אני לא ראיתי סקטור אחד במדינה הזאת שמוכן לתת את מה שאנחנו היינו מוכנים לתת, רק אל תוציאו את זה החוצה.

ישעיהו אברהם: אני אומר לך שוב שנכון שזה נשמע ציני, ואני לא יודע למה עד כדי כך הגענו במדינה הזאת, אנחנו אזרחים וחושבים על בטיחות המדינה ולא דבר אחר.

ישעיהו אברהם: לא איכפת לנו המשרות ולא איכפת לנו שום דבר אלא זה הדבר היחידי שמטריד אותנו, אם זה יצא החוצה, כי אנחנו רואים מה קורה היום בפועל כאשר אנחנו מנסים לעצור.

ישעיהו אברהם: מה שהוא אמר, מאיפה הוא יודע את הדברים?

ישעיהו אברהם: כי אנחנו גילינו.

ישעיהו אברהם: מצאנו את העטים, מצאנו את התחבולות עם מכשירי הקשר ומצאנו את הכול אבל לצערי המשטרה לא עושה עם זה כלום.

ישעיהו אברהם: אני חושש שבמקומות אחרים זה פחות יעניין אותם.

ישעיהו אברהם: אני לא אומר שהם יהיו מושחתים, אבל זה פחות יעניין אותם כפי שזה מעניין אותנו.

ישעיהו אברהם: אנחנו מוכנים לתת את כל השירות הזה.

ישעיהו אברהם: אתם רוצים מחשבים?

ישעיהו אברהם: בואו תמחשבו.

ישעיהו אברהם: יותר מזה, באו אלי ואמרו שהם מסכנים, אין להם תקציב, האוצר לא מוכן לתת תקציב.

ישעיהו אברהם: לבוחנים יש עמותה, אמרנו שהעמותה של הבוחנים מוכנה להקים את כל המחשוב הזה אבל תנו לנו את האפשרות, אל תוציאו החוצה את הדבר הזה שהוא כל כך קריטי למדינה.

ישעיהו אברהם: זה לא מעניין אף אחד ואני משתגע.

ישעיהו אברהם: אני לא יודע מה עומד מאחורי הדברים שבכוח רוצים להוציא את זה החוצה.

ישעיהו אברהם: למה?

ישעיהו אברהם: מה יכול לעמוד מאחורי זה?

ישעיהו אברהם: אין לי מושג.

ישעיהו אברהם: אין שום דרך, אין שום מחשבה למה זה צריך לצאת החוצה.

גלעד ארדן: לאזרחים זה יעלה אותו הדבר?

ישעיהו אברהם: נלך לתשלום.

ישעיהו אברהם: באו ואמרו שלאזרח זה יעלה פחות.

ישעיהו אברהם: היום בפועל אזרח נכנס למבחן תיאוריה, הוא משלם אגרה בסך 116 שקלים שזה כולל את התיאוריה פעם ראשונה וזה כולל להיכנס למבחן מעשי פעם ראשונה.

גלעד ארדן: ואם הוא נכשל?

ישעיהו אברהם: אם הוא נכשל, הוא משלם עוד פעם 116 שקלים.

ישעיהו אברהם: אז כביכול התלמיד של הפעם השנייה יפסיד קצת כסף.

ישעיהו אברהם: זה נכון.

ישעיהו אברהם: יחד עם זאת, כ-49 אחוזים מה-280 אלף עוברים תיאוריה בפעם הראשונה.

ישעיהו אברהם: כלומר, הם יוענשו.

גלעד ארדן: כמה זה יעלה עכשיו?

ישעיהו אברהם: 116 שקלים פלוס 40 שקלים, בשעה שעד היום זה עלה לו 116 שקלים.

ישעיהו אברהם: 40 שקלים עבור התיאוריה ו-116 שקלים עבור המבחן המעשי.

גלעד ארדן: מי משצליח פעם ראשונה, זה מתייקר לו, מי שנכשל, זה מוזיל לו.

ישעיהו אברהם: בדיוק כך.

ישעיהו אברהם: אותי מעניינת בטיחות המדינה ולא הכנסות המדינה.

ישעיהו אברהם: בהפסד של 30 מיליון שקלים שכביכול המדינה תפסיד, מישהו יכסה את זה.

גלעד ארדן: עדיין ממשיכים לגבות 116 שקלים למדינה, כך שההכנסות ממשיכות אותו הדבר.

ישעיהו אברהם: יהיה הפסד.

גלעד ארדן: עד עכשיו שילמו 116 שקלים.

אבי קרמר: 280 אלף נבחנים מדי שנה, 116 שקלים עבור כל מבחן.

אבי קרמר: ממחר אותם 280 אלף נבחנים ישלמו 40 שקלים לזכיין.

אבי קרמר: כלומר, אותם 116 של ה-280 אלף, ה-32 מיליון, כבר לא נכנסים.

גלעד ארדן: לא הבנתי כי אתם לא מציגים את זה טוב.

גלעד ארדן: ישעיהו אמר שהיום משלמים 116 שקלים לתיאוריה ראשונה וזה כולל גם את הטסט.

גלעד ארדן: מחר בבוקר זה אצלם, כמה הם משלמים?

ישעיהו אברהם: ישלמו 40 שקלים להם ו-116 לי.

גלעד ארדן: זה עוד פעם כולל את התיאוריה הראשונה ואת הטסט.

ישעיהו אברהם: כן.

ישעיהו אברהם: פעם ראשונה.

גלעד ארדן: אם כן, ה-116 שקלים נשארים 116 שקלים.

גלעד ארדן: עדיין הרווח מתוך ה-116 שקלים שהיה קודם, נשאר.

גלעד ארדן: אלו שהצליחו פעם ראשונה, יעלה להם עוד 40 שקלים, ואלה שלא הצליחו פעם ראשונה, יעלה להם פחות 116 שקלים.

ישעיהו אברהם: נכון.

ישעיהו אברהם: בהפרש הזה המדינה כאילו תינזק.

גלעד ארדן: יש הפסד הכנסה על אלו שניגשים פעם שנייה.

ישעיהו אברהם: בדיוק.

גלעד ארדן: מי שמצליח בפעם הראשונה משלם יותר, ומי שעושה פעמיים, משלם פחות.

ישעיהו אברהם: מדובר במחצית מהנבחנים ואלה נתונים שמסר משרד התחבורה ולא אני.

טלב אלסאנע: אלה שמצליחים במבחן הראשון, המבחן השני יעלה להם פחות או יותר?

ישעיהו אברהם: זה יעלה להם פחות.

ישעיהו אברהם: 116 פחות 40.

ישעיהו אברהם: צריך להסתכל על כל המכלול ואני אומר לכם למה אני מסתכל על כל המכלול.

ישעיהו אברהם: נכון שאולי הוזלת את זה בשקלים האלה, אבל כאשר אתה תיקח את ההוא מדימונה ותאמר לו שעכשיו הוא ייבחן בבאר-שבע – וזה בזמן שאני נתתי לו שירות בדימונה – כמה יעלו לו הנסיעות מדימונה לבאר-שבע?

גלעד ארדן: פה יש 20 מרכזים וכאן יש 137.

ישעיהו אברהם: אני מוכן לפתוח עוד.

ישעיהו אברהם: אין לי בעיה.

ישעיהו אברהם: אני מוכן ללכת להיכן שהמשרד שולח אותי.

ישעיהו אברהם: אנחנו לעולם לא נאמר לא.

ישעיהו אברהם: אנחנו לא מסתכלים על חישוב כלכלי, אם זה משתלם לי לנסוע או לא.

ישעיהו אברהם: אנחנו נלך לאן שהמשרד ישלח אותנו.

ישעיהו אברהם: לטענתו של משרד התחבורה משלמים ארנונה ודברים נוספים.

גלעד ארדן: הוא אמר שזה 5-6 מיליון שקלים.

ישעיהו אברהם: את רוב המקומות מממנות העיריות כי הם רוצים שנעשה את המבחנים אצלן.

גלעד ארדן: עוזי יצחקי אמר שההוצאה היא 5-6 מיליון שקלים על אחזקת המתקנים.

ישעיהו אברהם: בזמנו עשינו חינוך תעבורתי ונסענו לכל בית ספר בארץ.

ישעיהו אברהם: כל בית ספר שהזמין אותנו לבוא, הגענו אליו.

ישעיהו אברהם: מה קיבלנו?

ישעיהו אברהם: קיבלנו בקושי שעות נוספות ולא דרשנו.

ישעיהו אברהם: היינו מוכנים לעשות כל דבר.

גלעד ארדן: תרשה לי לשאול אותך שאלה ואל תרגז עלי, אבל אני רוצה שתבין אותה לעומק.

גלעד ארדן: אתה בעצמך אמרת שמבחינת

גלעד ארדן: כם אין הבדל בתנאי ההעסקה.

גלעד ארדן: זה לא שעכשיו בגלל זה יפטרו חצי מהבוחנים או יפגעו בזכויות שלהם.

ישעיהו אברהם: יש לכך הבטחה בכתב.

גלעד ארדן: בכל הכבוד הראוי לבוחנים, ויש לי הרבה כבוד, מי שבסוף נותן דין וחשבון לציבור זה שר התחבורה והבטיחות בדרכים.

גלעד ארדן: כלומר, ייפגע השירות, ייפגעו הכנסות המדינה, תיפגע הבטיחות, לא ידרשו הסברים ממך כי אתה עובד המשרד, התקבלה החלטה על ידי השר, זוהי מדיניות המשרד, עוזי יצחקי בתוקף תפקידו כפקיד בכיר במשרד מיישם אותה, והם אלו שייתנו את הדין.

גלעד ארדן: למה אתם צריכים להוביל בעניין הזה מאבק כאשר השר הוא הגורם הבכיר ביותר במשרד והוא אמר שהוא שמע את זה ושמע את זה, אבל הוא הולך עם העמדה הזאת.

גלעד ארדן: אני גם לא שאלתי מה שעות הפתיחה במרכזים החדשים ואני מניח שיהיו יותר שעות, ואתה תאמר לי שהגשתם הצעה.

גלעד ארדן: בסדר, השר לקח את כל הנתונים שאמרת ואמר שזה מה שהוא חושב שהמשרד צריך לעשות.

גלעד ארדן: למה אתם צריכים להשבית או להוביל את המאבק הזה?

ישעיהו אברהם: ראשית, כדי שהוא ישמע מה שאנחנו אומרים, צריך להזמין אותנו.

ישעיהו אברהם: מהיום שהשר הגיע למשרד אנחנו מבקשים ומתחננים לבוא אליו לדיון, אבל הוא לא מוכן בשום אופן.

ישעיהו אברהם: הוא לא מוכן להזמין אותנו, לא הוא ולא המנכ"ל.

ישעיהו אברהם: עכשיו אני שומע מעוזי שהמנכ"ל בדרך להזמנה, אבל עוד לא ראיתי את ההזמנה.

קריאה: עוזי מוכן לשמוע אותך?

ישעיהו אברהם: עוזי שומע אותי, אבל מה זה עוזר לי?

גלעד ארדן: הוא שומע.

גלעד ארדן: אתה מתכוון שהוא לא מקשיב.

ישעיהו אברהם: עוזי חייב למלא אחר הוראת השר והוא ממשיך למלא אחריה.

גלעד ארדן: זה גם השר הקודם דרך אגב, כי זאת יוזמה של שטרית.

ישעיהו אברהם: איפה יהיה כל אחד עוד חצי שנה?

ישעיהו אברהם: אתה יודע?

קריאה: גם אתה לא יודע.

ישעיהו אברהם: אבל אני אשאר שם, חוץ מאשר אם בורא עולם ייקח אותי.

ישעיהו אברהם: אני אשאר גם בעבודה ואני אשאר גם כנהג שנוהג עם אותם אנשים שאני מאמין שהם נהגים פחות טובים.

ישעיהו אברהם: לכן זה איכפת לי.

גלעד ארדן: הזכיינים מקבלים לפי מספר האנשים שמגיע אליהם.

ישעיהו אברהם: באנו ואמרנו שלא כל החכמה ניתנה לנו, יכול להיות שבאמת ניתנה לאלו שהחליטו על ההפרטה, אבל בואו תנסו, למה אתם הולכים בגדול, בואו תעשו פיילוט במחוז מסוים, תעבדו אתו חצי שנה-שנה, יכול להיות שהוא הדבר הכי מצוין בעולם ונקבל אותו באהבה.

ישעיהו אברהם: ביקשנו שינסו, כי להחזיר אחר כך את הגלגל אחורה זה כבר יותר בעייתי.

אורי שחר: אתה חוזר ואומר שהתלמידים, אלו שעברו את המבחן העיוני, יצאו פחות טובים לכביש ואני לא מצליח להבין למה.

אורי שחר: הם הרי לומדים את אותו ספר, את אותו חומר, ואם כן, למה שיצאו פחות טובים?

אורי שחר: הם נבחנים על אותם 30 שאלות.

ישעיהו אברהם: אני מסתכל על זה מכמה היבטים.

ישעיהו אברהם: אני רואה אותם בקורסי הנקודות, אני רואה אותם בקורסים מקצועיים כמרצה לדיני תעבורה, אני רואה אותם כשהם באים לתיאוריה ואני רואה אותם כנהגים ותיקים שבאים לעשות מבחן תיאוריה אחרי שהם קיבלו שלילת רשיון.

ישעיהו אברהם: אתה רואה את כל הדברים האלה ואתה מבין לאן זה ילך אם הם יעשו עם פיקוח כפי שקיים היום במכללות.

טלב אלסאנע: אתה לא אומר אולי, יכול להיות, אלא אתה אומר בוודאות.

ישעיהו אברהם: אמרתי שיעשו פיילוט, שינסו, יכול להיות שיצליחו לשכנע אותי, אבל הניסיון בעבר, ראינו מה היה.

ישעיהו אברהם: הפיקוח הוא לא פיקוח, העבודה היא לא עבודה, מה שמעניין אותם אלה הן ההצלחות ולא מעבר לכך.

קריאה: או הכישלונות.

אמנון בן-חמו: אמרת שמי שמקבל את ההחלטה והאחריות זה שר התחבורה.

אמנון בן-חמו: אתם רוצים שנהיה ראש קטן?

גלעד ארדן: יש הבדל בין להציג את כל הטענות ואחרי שהוצגו כל הטענות והשר קיבל את ההחלטה, אתם הולכים עכשיו למהלך של השבתה.

גלעד ארדן: השבתה אתה עושה אם פוגעים לך בזכויות.

גלעד ארדן: למה אתה הולך להשבתה עכשיו?

גלעד ארדן: הרי השר הוא זה שנושא באחריות אם זה ייכשל.

אמנון בן-חמו: מבחן עיוני הוא חלק מאוד חשוב בנהיגה.

אמנון בן-חמו: מורה נהיגה לא יכול להנפיק את הידע העיוני לתלמיד ללא הלימוד המעשי.

אמנון בן-חמו: אדם שעובר את המבחן העיוני, והוא עובר אותו אחרי שהוא למד, הוא השפה בכביש.

אמנון בן-חמו: אנחנו לא יכולים לתת את הדבר החשוב הזה ליזמים פרטיים שהשיקול הכלכלי ינחה אותם.

גלעד ארדן: אתה באותה מידה יכול לקום מחר בבוקר ולומר לי שאם לא יעשו בחינת בגרות חובה, שהם יגיעו אלי אחרי שהם עברו בחינת בגרות, אני מפסיק לעשות כי לדעתי המקצועית כך צריך להיות, אבל אתה לא בעל הסמכות לקבוע את זה בסופו של דבר.

אמנון בן-חמו: איך אפשר אותנו לבוחן שמקבל 17 שקלים לשעה שיהיה אמין, שישמור על טוהר המידות ושישקיע?

אמנון בן-חמו: אנחנו מדברים על אנשים שעובדים הרבה שנים, שיש להם מעמד, שיש להם אחריות על מה שהם עושים.

אמנון בן-חמו: איך אפשר להשוות את שני הדברים האלה?

אמנון בן-חמו: אתם מקלים ראש בקטע הזה.

אמנון בן-חמו: דרך אגב, באף מדינה בעולם אין מבחן עיוני בידיים פרטיות.

אמנון בן-חמו: אין דבר כזה.

גלעד ארדן: שלא תטעה, זה לא שאני חושב שהמודל הזה הוא הנכון, כמו שאני חושב שמודל הפרטת בתי הסוהר הוא נכון.

גלעד ארדן: כרגע יש איזשהו מצב נכון שההחלטה הזאת התקבלה גם לפני השר הנוכחי ויצאו למכרזים ויש זוכים.

גלעד ארדן: אתם הולכים כרגע למהלך שאתם משביתים ופוגעים בציבור, אולי מתוך כוונות טובות, אבל יכול להיות שאפשר היה להגיע לפשרות אחרות.

גלעד ארדן: יכול להיות שהמשרד יכניס אתכם לעשות בקרת איכות מדגמית, ואם יהיו ליקויים, אפשר יהיה גם לא לחדש את הפעולה.

אמנון בן-חמו: אני בעד שירות כמה שיותר טוב לאזרח כי זה תפקידה של המדינה לספק.

אמנון בן-חמו: אני יושב כאן כי על סמך נתונים כוזבים התקבלו כאן החלטות.

אמנון בן-חמו: לא באו ושמו את הדברים על השולחן בצורה הנכונה ועל סמך זה התקבלו החלטות שנדחפו על ידי אינטרסנטים.

אמנון בן-חמו: אין פה הסבר אחר.

אמנון בן-חמו: אם אתה מסתכל על כל הנתונים, הפרכנו אותם אחד לאחד.

אמנון בן-חמו: מה מטרת ההפרטה?

אמנון בן-חמו: לשפר שירות, להוזיל עלויות, ליצור תחרות, אבל במקרה הזה מה אנחנו משיגים?

אמנון בן-חמו: לוקחים עבודה שנעשית, שיש בה הכנסה לטובת המדינה, עם השקעה מינימאלית אפשר להשיג את אותה תוצאה, אבל הולכים ונותנים את זה ומסתכנים בכך שיזמים פרטיים ישגיחו על הנהגים שאמורים לעלות לכביש.

אמנון בן-חמו: כשאני עושה מבחן מעשי, אין לי את האפשרות לדעת מה באמת הוא יודע עיונית.

אמנון בן-חמו: אני נפגש בזה כאשר באים אלי נהגים אחרי 20 שנים ומקבלים 36 נקודות, ואני פותח את לוח התמרורים, אותו אדם עשה תיאוריה לפני 26 שנה ובינתיים השתנו 30 ו-40 תמרורים והוא לא יודע עליהם.

אמנון בן-חמו: איך הוא נהג עד היום?

אמנון בן-חמו: בורא עולם שמר עליו.

קריאה: זה לא קשור.

אמנון בן-חמו: זה קשור ועוד איך קשור.

אמנון בן-חמו: תבוא ותראה שכשאני עושה מבחנים בעל פה או מבחנים בכתב, ונהג שנוהג 20 שנה, יש לו 17 טעויות.

אמנון בן-חמו: איך הוא נהג עד היום?

אמנון בן-חמו: מה שקרה הוא שבשנים האחרונות יש יותר מעורבות ואכפתיות לבוחנים כי הקמנו ועד, כי אז היינו כמו עבדים והחליטו שבוחני הנהיגה מתאימים לעבוד רק שלוש שנים.

ישעיהו אברהם: עוזי יצחקי אמר שיש הסכמים עם הבוחנים, אבל אני שואל איזה הסכם יש.

עוזי יצחקי: אמרתי שיש לי מכתב של עוזר ברקוביץ זיכרונו לברכה.

אמנון בן-חמו: הולכים לדבר עם ה-ש.ג.

אמנון בן-חמו: על הוצאת התיאוריה כאשר בפועל מבצעים אותה מורי הנהיגה.

אמנון בן-חמו: התקנה מחייבת שעל מבחן תיאוריה, יהיה חתום בוחן נהיגה.

אמנון בן-חמו: הבוחנים מבצעים את המבחנים.

אמנון בן-חמו: אם היום אנחנו עושים איקס מבחנים בעל-פה, אחרי שזה יצא החוצה האיקס הזה יהיה כפול עשר וכפול עשרים.

אמנון בן-חמו: במקום שהמשרד יבוא אל האוצר ויאמר שככה אי אפשר לנהל עבודה, אנחנו פוגעים בפרנסה של מורים, אנחנו לא מאפשרים להם את התנאים לעבוד בצורה מכובדת שיהיה קו שווה לכולם ויוצרים מצבים שבאזורים מסוימים, בפריפריות, שם אין כוח, שם יקבלו אחד לארבע.

אמנון בן-חמו: זאת הפקרות.

אמנון בן-חמו: אני לא בא לדבר כאן על שכר אלא אני אומר שזאת תהיה בכייה לדורות.

אמנון בן-חמו: אי אפשר יהיה להחזיר את הגלגל אחורה.

אמנון בן-חמו: אתה יודע מה קורה במכוני רישוי רכב?

אמנון בן-חמו: שם הכי קל לפקח.

אמנון בן-חמו: איך אפשר לתת לאדם פרטי לפקח על מבחן כל כך חשוב?

אמנון בן-חמו: בחצי שעה מבחן מעשי אין לי את האפשרות לדעת מה באמת התלמיד יודע.

מעיין כהן: אמרתם מצד אחד שאנשים לא ייפגעו ולא יפטרו את הבוחנים, אבל מצד שני אומרים שיבואו בוחנים חדשים.

אמנון בן-חמו: הדרישה שנדרשת היום היא תוספת כוח אדם.

אמנון בן-חמו: אותם 12 בוחנים שמבצעים בכל הארץ מבחנים עיוניים עומדים לכסות את הפער שקיים היום.

אמנון בן-חמו: הפער לא יכוסה כי אותם 12 בוחנים, יצטרכו להוסיף להם עוד שמונה בוחנים שיבצעו מבחנים בעל-פה כי התור שם יגדל.

רונן אברמוב: לעניין הסכם עם העובדים.

רונן אברמוב: אני לא ראיתי הסכם כזה, ואם יש, תראו לי אותו ואני אשמח לומר שטעיתי.

רונן אברמוב: אין הסכם עם העובדים.

רונן אברמוב: אם יראו את המסמך הזה, אין שום בעיה.

רונן אברמוב: אם יראו מסמך הסכם, אין שום בעיה.

קריאה: אין הסכם עם העובדים.

קריאה: יש הבדל בין הסכם להסכמה.

רונן אברמוב: אם ההסכם קיים, הוא מתויק באיזשהו מקום ואפשר לראות אותו.

גלעד ארדן: לא כתוב שיש הסכם, כתוב שיש שיתוף פעולה.

רונן אברמוב: אם כן, אין הסכם.

רונן אברמוב: הייתה איזו יוזמה תמוהה של משרד התחבורה לתת אלף שקלים לכל עובד בדירוג של משרה מלאה.

רונן אברמוב: עובדת שעובדת משרה מלאה, מרוויחה משהו כמו 3,200 שקלים, אמרו שייתנו לה אלף שקלים באופן חד-פעמי, לעובדת משרה מלאה.

רונן אברמוב: זאת שעובדת בחצי משרה מקבלת 500 שקלים.

רונן אברמוב: זה לפי היקף המשרה.

רונן אברמוב: אני לא יודע לומר לכם בדיוק, אבל משהו כמו 90 אחוזים מהעובדים חתמו על מסמך שנמצא בחשבות השכר של משרד התחבורה שהם סירבו לקבל את זה.

רונן אברמוב: לא מוכנים לקבל את זה מאחר שלא היה הסכם.

רונן אברמוב: שום דבר לא נעשה עם זה.

רונן אברמוב: לעניין המבנים שדובר עליהם כאן.

רונן אברמוב: המבנים האלה יישארו קיימים בכל מקרה כי משרדי הרישוי מתקיימים בהם.

רונן אברמוב: השמירה תישאר אותה שמירה.

רונן אברמוב: זה שיורידו את מבחני התיאוריה, לא יורידו שומר.

רונן אברמוב: הארנונה תישאר אותה ארנונה כי אתה לא תוריד חדר ותאמר שבחדר הזה אתה לא משתמש.

רונן אברמוב: מה שנדרש זה דבר מאוד פשוט, קחו צ'אנס, תעשו פיילוט.

רונן אברמוב: ניכשל עוד שלושה חודשים, אין שום בעיה, נמשיך את המהלך.

אבי קרמר: אני מתנצל שזה נגרר לאיזשהו ויכוח של אנחנו והם כי זה מיותר וזה לא נכון כי חלק גדול מהדברים שהם אמרו, כמו שבוחן אחרי שלוש שנים או חמש שנים שהוא משתבח, זה חד משמעית נכון.

אבי קרמר: יש פה כמה עובדות שהתערבבו ויצאו מכלל שליטה.

אבי קרמר: המל"ן בכלל לא קשור לנושא הזה כי אתם אמרתם שהתיאוריה לא מספיק טובה, אז המל"ן משפר את התיאוריה, אבל מאחר שזה לא הדיון, אני אעזוב את זה.

אבי קרמר: יש פה נושא של תלמידים ואנחנו מדברים על שירות לתלמידים.

אבי קרמר: תלמידים ועובדים היום צריכים לעזוב ימי עבודה וימי לימודים וצריכים לצאת בשעה 6:00 בבוקר ולעמוד בתור, והיום בשעה 10:00 בבוקר נסגרים המספרים.

אבי קרמר: ישעיהו חדש בתפקיד ואני מברך מאוד את היוזמה הזאת שפתאום הבוחנים מוכנים לעבוד ALL AROUND עד הבוקר, עד הערב, עד הלילה.

אבי קרמר: שנים אנחנו סובלים ממחסור בטסטים ומנסים להגיע לפתרונות ולא הגענו.

אבי קרמר: התלמידים שנים מנסים לעשות תיאוריה ונותנים להם זמן המתנה בכל מיני הוראות נוהל של שבועיים המתנה בין מבחן למבחן.

ישעיהו אברהם: שבוע.

אבי קרמר: היו גם שבועיים ועכשיו זה שבוע, כי משרד התחבורה לא מסוגל לספק את התור ולעמוד בלוחות הזמנים.

אבי קרמר: לגבי מבנים.

אבי קרמר: למשל בצפון תל-אביב אנחנו שוכרים מבנה, משרד התחבורה שוכר מבנה נפרד לצורך התיאוריה.

אבי קרמר: לכן חשוב לדייק בכל העובדות.

אבי קרמר: אני מסכים שיכול להיות שצריך לפקח וצריך לפקח טוב וצריך להשקיע.

אבי קרמר: דיברתי עם עוזי לא אחת על הפיקוח ועל הדברים האלה, אבל אם הבוחנים, אם תלמידי הנהיגה יזכו עכשיו ביותר מבחני נהיגה כי קשה להשיג בוחנים, ואנחנו בעד המאבק שייכנסו עוד בוחנים, קשה להשיג בוחנים, אז יהיו יותר מבחני נהיגה, זמן ההמתנה יהיה קצר יותר.

אבי קרמר: אף בוחן לא נפגע.

אבי קרמר: מה רע אם נלך לקידמה?

אבי קרמר: מה רע שתהיה בחינת תיאוריה בשעה 7:00 ו-8:00 בערב ולא צריך להפסיק יום עבודה?

ישעיהו אברהם: הצענו את זה כבר לפני 4 שנים.

אבי קרמר: עכשיו זה נוח לכם כי הפחד הוא מהפרטה כללית.

אבי קרמר: אני רוצה למחות על דבר אחד.

אבי קרמר: כולם כאן צריכים לדאוג לציבור ולתלמידים שלא יפסידו קרוב ל-300 ימי עבודה בשנה ושהם יוכלו לעשות את הבחינות בערב.

אבי קרמר: כמו שבבדיקות העיניים, אם לא היית בא למשרד הרישוי ומאבד יום עבודה, לא היית יכול להוציא טופס של בדיקת עיניים.

אבי קרמר: בא עוזי, הוציא את זה החוצה לקניונים, אתה רוצה להוציא בדיקת עיניים, אתה נכנס בשעה 8:00 בערב ולא צריך לאבד יום עבודה.

אבי קרמר: הבחורים האלה לא צריכים להפסיד שום שעת לימודים.

אבי קרמר: אנחנו דרשנו כל הזמן קידמה והנה עכשיו מביאים קידמה לציבור.

אבי קרמר: אתם לא נפגעים מזה.

אבי קרמר: רק באזור המרכז יעברו שישה בוחנים מהתיאוריה למעשית, שזה יקטין את התור ואני לא מבין מה רע בזה.

עוזי יצחקי: לא עקפתי שום ועדה.

עוזי יצחקי: הגעתי לוועדת הכספים כדי לאשר את התיאוריה בעל-פה שתהיה שווה למחיר שהציעו הזכיינים.

עוזי יצחקי: כלומר, הגענו למסקנה שתיאוריה בעל-פה שאנחנו ממשיכים לבצע, מחובתי להשוות אותה ל-40 שקלים, למחיר שיצא במכרז.

עוזי יצחקי: לכן הגעתי לוועדת הכספים.

גלעד ארדן: 40 ועוד 116?

עוזי יצחקי: בחינה בעל-פה עולה 40 שקלים.

עוזי יצחקי: הייתה הצבעה ותריסר חברי כנסת הצביעו בעד.

עוזי יצחקי: בדיקות כדאיות כלכלית.

עוזי יצחקי: האוצר אפילו חצי בוחן לא נותן לי, אז הוא יאבד 30 מיליון שקלים?

עוזי יצחקי: סך הכול החסכון הכלכלי, בשלושת הבדיקות הכלכליות, בשיטה החדשה הוא כארבעה מיליון שקלים.

עוזי יצחקי: אנחנו נתנו לחברות, הן לקחו את הנתונים ממשרד התחבורה, אף אחד לא שיחד אותם, משרד האוצר הוא לא אידיוט אלא הוא בדק אותם ואותנו.

עוזי יצחקי: בדימונה יש מבחנים פעם בשבוע.

קריאה: אנחנו עשינו מבחנים אחר הצהרים במשך שנה-שנתיים אבל סגרנו את זה כי לא הייתה הצדקה, כי התלמידים רצו לבוא בבוקר.

גלעד ארדן: מה השעות בהן אמורים להיות המבחנים?

עוזי יצחקי: מ-8:00 בבוקר עד 8:00 בערב, בימי שישי וערבי חג במקומות מסוימים.

עוזי יצחקי: אדם יכול לעשות כל יום מבחן בבאר-שבע ולהגיע לשם במוניות שירות שגם את זה אנחנו הפרטנו והשירות הוא מצוין.

ישעיהו אברהם: אתם מסתמכים על נתונים לא נכונים.

עוזי יצחקי: אפרופו פיקוח, אני לא מציע להידבק למכוני רישוי.

עוזי יצחקי: אני חושב שמכוני הרישוי, עם כמה שבאים ומכפישים ומנסים להכפיש, אין תאונות על רקע כשל טכני.

עוזי יצחקי: מכוני הרישוי עובדים יפה, מכוני הרישוי סוררים, אני דואג לסגור אותם לשבועיים והנזק הכלכלי בשבועיים האלה נאמד במיליוני שקלים.

עוזי יצחקי: אותו הדבר נעשה עם הזכיינים הפרטיים.

עוזי יצחקי: הכול עניין של פיקוח ובקרה, היד תהיה יד קשה ובעניין הזה לא נוותר.

אליהו גבאי: טוענים כאן שנשאר כסף למדינה והמדינה חוסכת.

אליהו גבאי: מי יכול לקבוע מה האמת?

גלעד ארדן: באופן עקרוני השיקול המרכזי הוא השירות לאזרח.

גלעד ארדן: השאלה אם יש יותר או פחות כסף למדינה, אני מניח שנשאיר את זה למשרד האוצר.

אליהו גבאי: אם יש תקציב, יש אפשרות לשפר את השירות.

אליהו גבאי: זה לא עניין שהמדינה מרוויחה או מפסידה כי הלא חלק מהטענות היא שהמדינה מפסידה אם היא משאירה.

אליהו גבאי: יש כאן משהו שהמשרד צריך לאמת.

אליהו גבאי: סגירת הסניפים, השאלה אם זה שיפור השירות או הורדת טיב השירות.

עוזי יצחקי: אותם 36 מקומות עובדים פעם בשבוע בזמנים חלקיים.

עוזי יצחקי: ה-20 יהפכו לחברות פרטיות ויעבדו מהבוקר עד הערב וידעו לנווט את התור.

עוזי יצחקי: תהיה קבלת תורים ממוחשבים באינטרנט לפני ההגעה.

אליהו גבאי: האם הניסיון יהיה זמני לשנה?

עוזי יצחקי: החוזה שנחתם עם הזכיינים, כפי שפורסם במכרז, הוא לארבע שנים עם שנה נוספת.

עוזי יצחקי: כאשר זכיין מגיע להשקעה כלכלית כזאת, הוא צריך לקחת את הטווח שלו.

אליהו גבאי: מה הערך של הדיון הזה אם כבר נחתמו חוזים?

עוזי יצחקי: אני מציע לשאול את כבוד היושב-ראש.

אליהו גבאי: מה התועלת בדיון הזה אם נחתמו חוזים?

גלעד ארדן: התועלת היא שאולי נצליח להפסיק את השביתה אם השר יואיל בטובו שהוא או מנכ"לו ייפגשו עם הבוחנים.

עוזי יצחקי: מנכ"ל משרד התחבורה הודיע זה עתה שביום רביעי הוא נפגש עם הבוחנים.

גלעד ארדן: ושתהיה התחייבות שלכם לפרוטוקול, כי אני חושב שזה הדבר הנכון, שהם ישולבו, הסגל הקיים, במערך הפיקוח והבקרה על הזכיינים הפרטיים.

גלעד ארדן: אם אני אקרא למשרד לבטל את זה, אין אפשרות כי הוצאו מכרזים.

גלעד ארדן: הנייר סובל הכול ואני יכול להצהיר כאן מה שאתה רוצה, אבל השאלה מה האפקטיביות של הדברים.

ישעיהו אברהם: אני יכול לומר מה שאני חושב.

ישעיהו אברהם: אני לא משפטן ואני לא יודע מה אפשר לעצור ומה אי פשר לעצור.

ישעיהו אברהם: אני באתי לכאן מסיבה אחת פשוטה, אני רוצה לומר את האמת ולומר מה הולך להיות ושלא יבוא מישהו פעם ויאמר שהוא לא ידע, שלא אמרו לו, שהוא לא חשב, כי כל הנתונים כאן שהם בנו את מה שהם בנו הם נתונים לא נכונים.

ישעיהו אברהם: פשוט לא נכונים ואני לא רוצה לומר שקריים.

ישעיהו אברהם: אני אמרתי את מה שאני חושב והראיתי לכם אחד לאחד שכאן ישבו והחליטו על פי נתונים שגויים, וזה מה שקורה.

גלעד ארדן: איזה נתונים שגויים?

ישעיהו אברהם: גם באוצר, גם בהכנסות, גם בהיבט הציבורי.

ישעיהו אברהם: יושב כאן עוזי ואומר שייתנו שירות משעה 7:00 עד 8:00 ואני דקה לפני כן מראה לך מה השירות שייתנו במחוז מסוים עליו אני יודע.

גלעד ארדן: הוא אמר באופן כללי.

גלעד ארדן: אני ראיתי בטבלה שבתל-אביב יהיו 5.5 ימים.

ישעיהו אברהם: בת-ים לא מקבלת שירות, חולון לא מקבלת שירות, תל-אביב לא מקבלת שירות.

ישעיהו אברהם: אין שם נקודה.

ישעיהו אברהם: הרצליה לא מקבלת שירות.

ישעיהו אברהם: עכשיו יש, אבל זה לא יהיה.

אבי קרמר: היום יש נקודה בהרצליה?

ישעיהו אברהם: כל ארבעת הערים האלה לא יהיו ואני מוכן ללכת לכל נקודה.

ישעיהו אברהם: אמרתי קודם שאני מוכן.

ישעיהו אברהם: אל תאמרו שהיום פתאום אנחנו מוכנים.

ישעיהו אברהם: ועד הבוחנים התחייב לפני יותר משנתיים שהוא מוכן ללכת לכל נקודה.

גלעד ארדן: ארגון מורי הנהיגה הם שותפים באחד מאלה שזכו?

קריאה: לא.

ישעיהו אברהם: תשאל אותו, הוא שם.

גלעד ארדן: האם יש לארגון מורי הנהיגה אינטרס כלכלי?

אבי קרמר: אין לנו כל קשר.

אבי קרמר: אין לנו אינטרס ואנחנו לא מעורבים.

גלעד ארדן: הם הצהירו לפרוטוקול שאין להם שום אינטרס כלכלי.

גלעד ארדן: הם אלה שגם יסבלו אם העיכובים יהיו גדולים יותר ביחד עם התלמידים שלהם.

גלעד ארדן: אנחנו כאן בבעיה כחברי כנסת.

גלעד ארדן: אתה בא להילחם מלחמות של אחרים.

ישעיהו אברהם: למה של אחרים?

ישעיהו אברהם: של אזרחים.

ישעיהו אברהם: אני אזרח המדינה הזאת.

גלעד ארדן: אזרחים לא פנו אליך.

גלעד ארדן: בוועדה הזאת דנים הרבה פעמים בנושאים שעולים כסף למדינה.

גלעד ארדן: כשזה עולה כסף למדינה, בא משרד האוצר, אם הוא חושב שההוצאה לא מוצדקת, וצועק אבל הוא לא בא לכאן.

גלעד ארדן: בא השר לבטיחות בדרכים ואומר שהוא תומך בזה, בדק מקצועית וזה מספיק לו.

ישעיהו אברהם: הוא לא יודע מה יהיה כשזה יקרה.

ישעיהו אברהם: זאת הבעיה.

גלעד ארדן: אתם באים ואומרים שהזכויות שלכם, כרגע אני לא רואה שייפגעו.

גלעד ארדן: באים התלמידים, אין להם טענות, כרגע אין להם טענות.

גלעד ארדן: באים מורי הנהיגה, הם מרוצים מהשירות.

גלעד ארדן: מה אני כחבר כנסת יכול לעשות מעבר לדאגה המוצדקת שלך שגורמים פרטיים, הפיקוח עליהם הוא יותר קשה?

גלעד ארדן: אומר עוזי יצחקי שישבו אתכם בימים הקרובים, שנית, הוא מתחייב לפרוטוקול – ואני אעמוד על כך – שאתם תשולבו במערך הפיקוח והבקרה על איכות המבחנים.

גלעד ארדן: אני חושב שזה איזשהו פתרון משביע רצון.

גלעד ארדן: אם נראה שהתורים לא רק שלא התקצרו אלא התארכו ויגיעו תלונות מהציבור, אני מתחייב לך – אני לא יודע איפה השר יהיה, אבל אני כנראה בשנה הקרובה אהיה כאן, אלא אם כן מישהו ידרוס אותי – וכפי שאתה יודע, הנושא הזה הוא בראש סדר העדיפויות של הוועדה כל עוד אני ישוב-ראש הוועדה, ואני מתחייב לך לכנס שוב את הוועדה לעניין הזה בתוך מספר חודשים קצר.

גלעד ארדן: יש לי כוונה, גם אם לא יהיו תלונות, להביא לשולחן הזה עוד שישה ודשים אתכם, ברגע שתשולבו, ותספרו לי מה קורה שם בעניין הזה.

גלעד ארדן: הייתי מבקש שאם הדברים האלה יקרו, ייפגשו אתכם ויתחייבו לכם, שתשקלו להפסיק את השביתה בימים הקרובים לטובת הציבור אלא אם כן יש הערות אחרות.

טלב אלסאנע: יש עניין אחד שמטריד, עניין הנקודות של המבחנים.

טלב אלסאנע: לדעתי צריך לשקול להגדיל את המספר של 20.

טלב אלסאנע: לדעתי המטרה היא להקל וזה צריך להיות זמין ונגיש.

גלעד ארדן: אני אומר שאם הפיזור לא יהיה משביע רצון, אתם תבהירו שזכיין שלא יסכים להרחיב את זה, הסיכויים שלו להמשיך בעתיד קלושים.

טלב אלסאנע: גם בעניין של הבחינה הראשונה והטסט הראשון.

טלב אלסאנע: מדוע במצב הקיים, זאת הנחה של 40 שקלים לעומת המצב החדש?

טלב אלסאנע: לדעתי לא צריך לגרוע ממצבם של הנבחנים.

גלעד ארדן: יש עלות של הפעלת המרכזים החדשים.

גלעד ארדן: האזרח מממן את ההפרטה.

טלב אלסאנע: עלפי המצב הקיים, 116 שקלים כולל גם את הטסט וגם את המבחן העיוני.

טלב אלסאנע: בחידוש שיש, מוסיפים עוד 40 שקלים אבל אחר כך, אם הנבחן לא עובר, במבחן השני, השלישי והרביעי, יש ירידה של פחות מ-40 שקלים.

טלב אלסאנע: צריך להשאיר את המצב לגבי המבחן הראשון, המעשי והעיוני, כפי שהוא קיים היום ולאחר מכן לעשות הנחה של 40 שקלים.

גלעד ארדן: אני מוכן לקבל את ההצעה שלך עכשיו, אין בעיה.

ישעיהו אברהם: בוא לפחות נשמע מעוזי כמה נקודות הוא חושב להוסיף על ה-20 כדי שנשפר את השירות לאזרח.

ישעיהו אברהם: אם היום יש 36, תשאיר את זה.

עוזי יצחקי: ביום שאישרנו לזכיינים לרוץ על אותם מקומות שהם הגישו במכרז, נקבע ונחתם בכתב שאותם זכיינים, בתום תקופת הרצה של שבועיים-שלושה, חודש-חודש וחצי, אנחנו נראה את הנקודות.

עוזי יצחקי: אני לא רוצה להתחייב על מספר אבל הם התחייבו להגדיל את מספר הנקודות.

גלעד ארדן: מה זה התחייבו?

גלעד ארדן: יש במכרז אפשרות לדבר כזה?

עוזי יצחקי: כן.

זוהר בדארנה: אני מהמכללה הארצית בסכנין.

זוהר בדארנה: זה המקום להודות למר עוזי יצחקי שחייב אותנו במכרז במידת הצורך לגבי רהט, סכנין, נצרת, המגזר הערבי שעד היום לא היה קיים ולא קיימו מבחנים במגזר הערבי, הוא חייב אותנו ואת שאר הזכיינים להקים נקודות נוספות.

זוהר בדארנה: זה מוזיל את המחיר מ-116 שקלים ל-40 שקלים.

עוזי יצחקי: במכרז יש לנו גם נקודות יציאה אם אנחנו רואים שזכיין מבצע מספר עבירות, פגיעה ברמת השירות, דברים כאלה ואחרים.

עוזי יצחקי: יש לנו אפשרות גם להפיל את החוזה.

גלעד ארדן: מתי נקודת היציאה הראשונה?

שגית ששון: המכרז הוא לארבע שנים לאחר התארגנות של שלושה חודשים פלוס אופציה לשנה נוספת.

שגית ששון: במידה שיש פגיעה בטוהר הבחינות או ירידה ברמת השירות, אפשר לבטל את החוזה מחמת הפרה יסודית.

שגית ששון: מעבר לכך יש להם ערבות של 350 אלף שקלים שאפשר לחלט מיידית במקרה כזה.

שגית ששון: מעבר לכך, נקבעו פיצויים מוסכמים בסכום של אלפי שקלים.

אבי גולן: כמה פעמים רצתי וישלחו בוחנים לדרום ולצפון מאחר שקיים מחסור?

אבי גולן: אמנון אומר שאני דואג רק למרכז.

גלעד ארדן: נרשם בפרוטוקול שאתם חלוקים בנקודה הזאת.

עוזי יצחקי: אני רוצה את התיווך שלך שלפחות עד הישיבה עם מנכ"ל משרד התחבורה ביום רביעי הם יחזרו לעבודה סדירה.

גלעד ארדן: כחבר כנסת אני הצעתי את הסיכום הזה ואני חושב שחברי הכנסת יצטרפו אלי.

גלעד ארדן: עם כל הרצון שלי, יכול להיות שאם היינו שנתיים אחורה הייתי נאבק יחד אתכם לא להוציא את זה החוצה כי אני לא בטוח שעקרונית ומוסרית נכון לעשות זאת.

גלעד ארדן: אבל משקרו כבר הדברים, אני לא חושב שהציבור צריך לשלם את המחיר.

גלעד ארדן: לכן הייתי מאוד מבקש מכם להפסיק בשלב זה את העיצומים, להיפגש עם מנכ"ל המשרד, ובמידה שהסיכום יהיה לשביעות רצונכם ותראו שאתם משולבים בפיקוח ובבקרה, תוכלו לתרגם את כל החששות שלכם – שהם גם שלי – לנושא המקצועי על ידי הפיקוח והבקרה שלכם וכל הידע המקצועי שנצבר עם השנים במהלך הפיקוח.

גלעד ארדן: אני מתחייב שוועדת הכלכלה תקיים דיון מעקב נוסף ותזמין אתכם לשמוע מה קורה שם.

ישעיהו אברהם: בנושא הפיקוח, זה סגור שזה נשאר אצלם.

גלעד ארדן: תודה רבה.

גלעד ארדן: הישיבה נעולה.